बिहार के भोजपुर ज़िला के दियारा क्षेत्र में धनतेरस के रात बाताबाती के बीच एगो परिवार उजड़ गईल। शुक्रवार के साँझ ज़िला के शाहपुर थानाक्षेत्र के बहोरनपुर ओपी के तहत दमोदरपुर गाँव में भईल एगो घटना में एगो अधेड़ उमर के आदमी के मौत हो गईल जबकि मरेवाला आदमी के बेटा गंभीर रूप से घाही हो गईल।
दमोदरपुर गाँव के बाज़ार में भईल ए घटना में साधारण बात प भईल बहस के बाद कुछ लोग राजेंद्र राय के गोली मार दिहले, जबकि ए घटना में एक गोली राजेंद्र के बड़ बेटा के हाथ में लागल।
घटना के बारे में मिलल जानकारी के मुताबिक शुक्रवार के नौरंगा निवासी एगो युवक अवुरी दमोदरपुर बाज़ार के एगो दोकानदार के बीच कवनो चीज़ के भाव प बहस भईल रहे, जवना में राजेंद्र राय बीच-बचाव कईले रहले।
ए बीच-बचाव में राजेंद्र राय अवुरी ओ युवक के बीच जोरदार बहस भईल, जवना के बाद उ युवक बाज़ार के चल गईल, लेकिन कुछ देरी के बाद उहे युवक अपना संगे पांच आदमी के लेके बाज़ार में पहुंचल जवन कि राजेंद्र राय के गोली मार दिहले।
राजेंद्र राय प चलल एक गोली उनुका बड़का बेटा के लागल बा अवुरी उनुका के इलाज खाती आरा के सदर अस्पताल में भर्ती करावल बा।
घटना के समय बाज़ार में मौजूद लोग के मुताबिक गोली चलावेवाला सभ लोग नौरंगा गाँव के निवासी हवे। हालांकि राजेंद्र के गोली मार के भागे के कोशिश करत ए लोग में से एक आदमी के उहाँ मौजूद भीड़ पकड़ लिहलस अवुरी ओकरा के पीट-पीट के अधमरा क दिहलस।
गोलीबारी के सूचना मिलला के बाद मौका प पहुंचल बहोरनपुर ओपी के पुलिस टीम भीड़ के पिटाई से घाही भईल आरोपी के गिरफ्तार करत इलाज खाती आरा के सदर अस्पताल भेजवा दिहलस।
हालांकि बाकी आरोपी भी नौरंगा के बतावल जातारे, लेकिन पुलिस ए मामला में आगे बढ़े से पहिले ठोस सबूत के इंतजाम करे में जुटल बिया।
मालूम रहे कि नौरंगा एगो अयीसन गाँव ह जवना के बिहार सरकार भोजपुर ज़िला के बतावेले, जबकि उत्तर प्रदेश सरकार एकरा के बलिया ज़िला में बतावेले। ए इलाका में बिहार-उत्तर प्रदेश के सीमा विवाद के चलते ए गाँव में पुलिस के गोड़ धरे से पहिले सोचे के पडेला।
कई मौका प सीमा विवाद के चलते ए क्षेत्र में बिहार पुलिस अवुरी उत्तर प्रदेश पुलिस के बीच भी फ़ायरिंग भईल बा। इहे सभ कारण बा कि घटना में घाही युवक के बयान के बावजूद पुलिस आरोपी लोगन के खिलाफ सबूत जुटावे में लागल बिया अवुरी धराईल आरोपी से बाकी लोग के पहचान जाने के कोशिश होखता।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva